Bermuda-triangelet
Store norske leksikon,Geografi,Verdens geografi,Verdenshavene
Bermuda-triangelet, også kalt «dødens triangel», er et område i det nordlige Atlanterhavet, Sargassohavet, mellom Bermuda, Puerto Rico og Florida. Området er myteomspunnet fordi det har blitt påstått at en rekke skip og fly skal ha forsvunnet her på uforklarlig vis. Man vet ikke om forlisene og flystyrtene skyldes menneskelig svikt eller uvær, fordi mange av vrakene er ikke blitt funnet.
Golfstrømmen går gjennom dette området, og er svært sterk der. Den skaper sterke temperaturkontraster som påvirker været. Uvær forekommer ofte. Og bølger i samspill med sterke havstrømmer kan bli til kjempebølger.En studie av verdens mest trafikkerte skipsruter viser likevel at dette området ikke er blant de farligste. Saker som ga opphav til myten Kull-lasteskipet USS Cyclops forsvant sporløst i dette området i mars 1918. Det ble brukt av den amerikanske marinen til å frakte malm fra Brasil til Baltimore. Over 300 personer var ombord. Etter at skipet forlot Barbados, der man hadde skaffet nye forsyninger for den siste delen av reisen, sendte mannskapet ut meldingen «pent vær, alt vel». Det var det siste man hørte fra dette skipet. Ingen nødmelding ble sendt ut. Det er kjent at skipet hadde en maskinfeil slik at det gikk med redusert fart. Den tunge malmlasten kan ha ført til at skipet veltet i sjøgang fra siden. Men det forblir et mysterium at et av de største skipene i den amerikanske marinen på den tida (skipet var 165 meter langt) kunne forsvinne slik. Under en øvelse øst for Florida i desember 1945 forsvant fem amerikanske torpedo-bombefly som utgjorde enheten Flight 19. Hendelsen med Flight 19 er den mest kjente av mysteriene knyttet til havområdet. Pilotene meldte via radio at de måtte ha navigert feil. Feilnavigasjonen førte til at drivstoffet tok slutt og de måtte nødlande i havet. Det var uvær, og alle flyene forsvant sporløst i de høye bølgene. Les mer i Store norske leksikon verdenshav